Kim Walls sidste sms'er til kæresten: - Jeg er stadig i live - TV 2
8. mar. 2018, 10:28 Opd. 8. mar. 2018, 13:00
Retssagen mod Peter Madsen er torsdag begyndt i Københavns Byret.
Sådan skrev Kim Wall i en af sine fire sidste sms-beskeder til sin kæreste torsdag den 10. august, efter hun var sejlet ud med Peter Madsen i ubåden Nautilus.
Det er torsdag kommet frem i retssagen mod drabstiltalte Peter Madsen i Københavns Byret.
De fire sms-beskeder er torsdag blevet fremlagt under Jakob Buch-Jepsens forelæggelse i retten.
I sagen er Peter Madsen tiltalt for drab på den svenske journalist Kim Wall, anden kønslig omgang end samleje og usømmelig omgang med lig. Desuden er han tiltalt for forskellige brud på søfartslovgivningen.
Ubådsbyggeren erkender ifølge sin forsvarer Betina Hald Engmark usømmelig omgang med lig, men han nægter at have dræbt 30-årige Kim Wall. Derudover nægter han, at han skulle have misbrugt Kim Wall seksuelt.
Peter Madsen har siddet varetægtsfængslet siden den 12. august sidste år.
Der er berammet 12 retsdage til sagen, og der ventes dom den 25. april 2018.
- Skibet er klar
Jakob Buch-Jepsen har fortalt, hvordan Kim Wall boede på Refshaleøen i København sammen med sin danske kæreste. Parret boede i nærheden af ubådsbyggeren Peter Madsens værksted.
Ifølge politiets efterforskning ved anklagemyndigheden tog Kim Wall allerede tilbage i marts og april måned kontakt til værkstedet omkring et muligt interview.
Men ifølge Jakob Buch-Jepsen blev interviewet ikke til noget dengang.
Først torsdag den 10. august var der igen kontakt mellem Kim Wall og Peter Madsen.
Her talte de to i telefon sammen i 3 minutter og 54 sekunder. Klokken 18.53 samme dag sendte Peter Madsen en besked til Kim Wall.
- Skibet er klar og i god stand. Venter bare på magasinet Wireds reporter, stod der på engelsk ifølge specialanklageren, der læste beskeden op på dansk.
- Fantastisk. Er blot minutter derfra, skrev den svenske journalist tilbage.
Senere sendte Peter Madsen endnu en besked til Kim Wall, men her var journalisten formentlig allerede om bord på ubåden Nautilus, fortalte Jakob Buch-Jepsen torsdag formiddag i retten.
Men det er uvist, hvad beskeden viser.
Kim Wall sendte, efter hun var steget om bord på ubåden, flere beskeder og billeder til sin kæreste, men klokken 20.16 fik kæresten altså den sidste besked.
Klokken 20.29 blev den sidste aktivitet registreret fra Kim Walls telefon.
Kæresten sendte hende en ny besked klokken 21.43, men uden at få svar retur.
Ifølge specialanklager Jakob Buch-Jepsen er der ikke noget, der indikerer, at Kim Wall og Peter Madsen har haft andet end professionel kontakt, inden de torsdag aften den 10. august sejlede ud på Øresund sammen.